b'\n_START_ARTICLE_\nAndronik II. Paleolog\n_START_SECTION_\n\xc5\xbdivljenje\n_START_PARAGRAPH_\nAndronik II. je bil rojen v Nikeji  kot Andronik Dukas Angel Komnen Paleolog (\xe1\xbc\x88\xce\xbd\xce\xb4\xcf\x81\xcf\x8c\xce\xbd\xce\xb9\xce\xba\xce\xbf\xcf\x82 \xce\x94\xce\xbf\xcf\x8d\xce\xba\xce\xb1\xcf\x82 \xe1\xbc\x8c\xce\xb3\xce\xb3\xce\xb5\xce\xbb\xce\xbf\xcf\x82 \xce\x9a\xce\xbf\xce\xbc\xce\xbd\xce\xb7\xce\xbd\xcf\x8c\xcf\x82 \xce\xa0\xce\xb1\xce\xbb\xce\xb1\xce\xb9\xce\xbf\xce\xbb\xcf\x8c\xce\xb3\xce\xbf\xcf\x82). Bil je najstarej\xc5\xa1i pre\xc5\xbeiveli sin Mihaela VIII. Paleologa in Teodore Paleologine, prane\xc4\x8dakinje Ivana III. Dukasa Vataca. _NEWLINE_Ko je Andronikov o\xc4\x8de leta 1261 osvojil Konstantinopel, ki je bil od \xc4\x8detrte kri\xc5\xbearske vojne prestolnica Latinskega cesarstva, je Andronika imenoval za svojega socesarja, vendar je bil kronan \xc5\xa1ele leta 1272.  Ko je leta 1282 postal samostojen vladar, je takoj prekinil o\xc4\x8detovo nepriljubljeno zvezo s pape\xc5\xa1tvom, v katero je bil prisiljen, da bi dobil pape\xc5\xbeevo podporo, razkol v pravoslavni duhov\xc5\xa1\xc4\x8dini pa mu je uspelo zgladiti \xc5\xa1ele leta 1310. _NEWLINE_Andronik II. se je soo\xc4\x8dal tudi z gospodarskimi te\xc5\xbeavami. Med njegovim vladanjem je vrednost bizantinskega perperja strmo padla, ker je v dr\xc5\xbeavno blagajno pritekla komaj sedmina dohodkov (v nominalnih kovancih) od tistih pred njim. Da bi pove\xc4\x8dal dohodke in zmanj\xc5\xa1al izdatke, je pove\xc4\x8dal davke, zmaj\xc5\xa1al dav\xc4\x8dne olaj\xc5\xa1ave in in leta 1285 razpustil bizantinsko ladjevje  (80 ladij). Cesarstvo je zato postalo zelo odvisno od Bene\xc5\xa1ke in Genovske republike, od katere je leta 1291 najel 50-60 ladij. Pomanjkanje ladij se je izkazalo za zelo bole\xc4\x8de v vojnah z Benetkami leta 1296\xe2\x80\x931302 in 1306\xe2\x80\x931310. Leta 1320 je posku\xc5\xa1al obnoviti ladjevje z gradnjo 20 galej, vendar mu to ni uspelo. _NEWLINE_Nekaj problemov, s katerimi se je soo\xc4\x8dalo Bizantinsko cesarstvo, je posku\xc5\xa1al re\xc5\xa1iti z diplomacijo. Po smrti prve \xc5\xbeene Ane Ogrske se je poro\xc4\x8dil z Jolando (Ireno) Montferra\xc5\xa1ko, s \xc4\x8dimer so se kon\xc4\x8dale montferra\xc5\xa1ke zahteve po Solunskem kraljestvu. Svojega sina in sovladarja Mihaela IX. Paleologa je posku\xc5\xa1al poro\xc4\x8diti z latinsko cesarico Katarino I. Courtenaysko, da bi prekinil zahodne te\xc5\xbenje  po obnovi Latinskega cesarstva. S poroko svoje pet let stare h\xc4\x8derke Simonide s srbskim kraljem \xc5\xa0tefanom Milutinom leta 1298 je posku\xc5\xa1al zgladiti spore s Srbijo v Makedoniji._NEWLINE_Andronik se je kljub temu, da mu je uspelo v veliki meri re\xc5\xa1iti probleme v Evropi, \xc5\xa1e vedno soo\xc4\x8dal s propadanjem bizantinske meje v Mali Aziji, \xc4\x8deprav sta tam u\xc4\x8dinkovito, vendar malo \xc4\x8dasa, vladala guvernerja Aleksej Filantropen in Ivan Tarhaniot. Njune voja\xc5\xa1ke zmage proti Turkom v Mali Aziji so bile v veliki meri odvisne od znatnih voja\xc5\xa1kih kontingentov beguncev in izgnancev s Krete, ki je bila pod bene\xc5\xa1ko okupacijo. Begunce je vodil Hortacis, katerega je Mihael VIII. vrnil v domovino v okviru sporazuma, podpisanega z Bene\xc4\x8dani leta 1277. Andronik je begunce s Krete naselil v pore\xc4\x8dje Meandra v jugozahodni Mali Aziji na bizantinski meji s Turki _NEWLINE_Po propadlem poskusu socesarja Mihaela IX. leta 1302, da bi zadr\xc5\xbeal prodiranje Turkov, in katastrofalnem porazu v bitki pri Bafeju, je bizantinska vlada najela Katalonsko dru\xc5\xbebo Almogavarjev, pustolovcev iz Katalonije pod poveljstvom Rogerija de Flora, da uni\xc4\x8di  bizantinske sovra\xc5\xbenike v Mali Aziji.  Katalonci so bili uspe\xc5\xa1ni, vendar nesposobni zagotoviti trajen mir. Ker so bili bolj brezobzirni in  divji od sovra\xc5\xbenika, ki so ga nameravali pokoriti, so se sprli z Mihaelom IX., po umoru Rogerija de Flora leta 1305 pa so se odkrito obrnili proti bizantinskim delodajalcem. S skupino tur\xc5\xa1kih prostovoljcev so na poti v latinsko ju\xc5\xbeno Gr\xc4\x8dijo opusto\xc5\xa1ili Trakijo, Makedonijo in Tesalijo in osvojili Atensko in Tebansko vojvodino. Turki v Mali Aziji so nadaljevali prodiranje na bizantinsko ozemlje in leta 1326 zasedli Pruso (Bursa). Do konca vladanja Andronika II. je bila v rokah Osmana I. in njegovega sina Orhana I. ve\xc4\x8dina Bitinije. Karasidi so po letu 1296 osvojili Misijo s Paleokastronom, Germijan leta 1328 Simav, Saruhan leta 1313 Magnezijo in Ajdinidi leta 1310 Smirno. _NEWLINE_Te\xc5\xbeave Bizantincev je izkoristil Teodor Svetoslav Bolgarski. Porazil je Mihaela IX. in v letih 1305-1307 osvojil ve\xc4\x8dino severovzhodne Trakije. Konflikt se je kon\xc4\x8dal z dinasti\xc4\x8dno poroko Mihaelove h\xc4\x8derke Teodore z bolgarskim carjem.  _NEWLINE_Samopa\xc5\xa1no vedenje Mihaelovega sina Andronika III. je povzro\xc4\x8dilo razkol v dru\xc5\xbeini. Po Mihaelovi smrti leta 1320 se je Andronik II. odrekel svojemu vnuku, kar je povzro\xc4\x8dilo dr\xc5\xbeavljansko vojno, ki je z nekaj prekinitvami trajala do leta 1328.  V konflikt so se vme\xc5\xa1ali tudi Bolgari. Mihael III. Asen je Androniku II. poslal voja\xc5\xa1ko pomo\xc4\x8d, v resnici pa ga je nameraval aretitati. Leta 1328 je v Konstantinopel slavnostno vkorakal Andronik III. in prisilil Andronika II. k odstopu. _NEWLINE_Andronik II. je umrl kot menih v Konstantinoplu leta 1332.'